**Osnutek govora za spominsko proslavo[[1]](#footnote-1)**

*29. oktober je zgodovinsko dejanje, ki ima tole vsebino:*

*1. Objava neodvisnosti Slovencev in vsega ozemlja. – To je dejanje naravnega prava, ki bi dobilo mednarodno pravno veljavo s priznanjem drugih držav; tega priznanja ni bilo.*

*2. Objava izstopa iz avstro-ogrske države. – To je dejanje ustavnega prava, revolucionarno dejanje, ki pa bi ostalo brez pravnih posledic, če se Avstrija ne bi bila zrušila in njene zrušitve ne bi bili mednarodno potrdili in priznali.*

*3. Vstop skupno s Srbi in Hrvati v novo državo SHS in priznanje njene vlade kot svoje. – To je dejanje mednarodnega prava, ki bi ostalo brez posledic, če nobene države ne* *bi bili mednarodno priznali.*

*Če postavimo vse to troje v perspektivo takratne stvarnosti, vidimo, da je bilo prvo obdobje le* *platonično dejanje. Avstrija je bila že mrtva. Le tretje dejanje nam je dalo možnost, da na* *mirovni konferenci zagovarjamo svoje stališče in meje. Vse troje pa se med seboj dopolnjuje in je eno izmed največjih dejanj v zgodovini slovenskega naroda.*

*Nas, ki smo majhen narod, naj zanima predvsem, kakšna bo bodočnost na našem prostoru; kaj bo drugod, ni tako važno. To naj velja za vse narode naše države.*

*Nekateri pravijo: sami zase, in sanjajo o federaciji, kot da bi vse čakalo, da se ji pridružimo. Drugi pravijo: raje z Madžari ali Italijani. To so seveda otročarije, ki jih širijo taki, ki ne znajo brati zgodovine. Ti ljudje so najbolj nevarni.*

*Mi pa izluščimo nekaj stalnic, ki veljajo za naš narod, ki so bile in ostanejo stvarnost:*

1. *Naše število. Nas je poldrug milijon, v mednarodni politiki smo nepoznani, nikoli v moderni zgodovini nismo imeli svoje države. Nas je manj, kot je bilo beguncev med obema korejskima frontama, ki so izginili in jih nihče ni omenil; manj kot je bežalo ljudi z Vzhoda; manj kot so jih Nemci pometali v plinske peči; manj kot tistih narodov, ki jih je Stalin preselil v Sibirijo; nas je manj kot katerekoli izmed treh baltiških držav, ki so izginile v sovjetskem žrelu in jih Evropa ni pogrešala.*
2. *Naša lega. Veliki svet pozna naše ozemlje le kot oznako na zemljevidu; Antemurale, Frankovske obmejne marke, Ljubljana gap, Through-way. Na takem prostoru niso od srednjega veka naprej ustanavljali držav, ker niso mogle obstati.*
3. *Nemški in italijanski pritisk bosta trajala dlje.*
4. *Zahodna Evropa si resno prizadeva, da organizira svojo skupnost in da pusti Vzhod, kjer je, ali v najboljšem primeru v karanteni.*
5. *Komunistični pritisk z Vzhoda bo verjetno trajal, čeprav bi se obrobne države odluščile.*
6. *Zamisel skupne države med našimi narodi se je verjetno poglobila.*

*Med temi stalnicami je treba iskati pot. Pot 29. oktobra je najboljša:*

*v njej je slovenska samobitnost najbolj zavarovana,*

*v njej pride naša kulturna moč do največ veljave.*

*Naš signal za bodočnost: 29. oktober, skupna država, v njej pa zavarovane naše bitne narodne svetinje: naš jezik, naše ozemlje, naša kultura.*

1. Sušnik, Tone: Zbornik o dr. Alojzu Kuharju. Kotlje, oktober 1993, str. 156 - 158. [↑](#footnote-ref-1)